Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од С. Г. од Скопје, поднесена против Решението на Агенцијата за млади и спорт, по предметот Барање за пристап до информации од јавен карактер, на 24.04.2023 година, го донесе следното

**Р Е Ш Е Н И Е**

1. Жалбата изјавена од С. Г. од Скопје, поднесена против Решението на Агенцијата за млади и спорт бр.11-888/2 од 06.04.2023 година,заведена во Агенцијата под бр.08-150 на 07.04.2023 година по предметот Барање за пристап до информации од јавен карактер, **СЕ УВАЖУВА.**
2. Решението на Агенцијата за млади и спорт бр.11-888/2 од 06.04.2023 година **СЕ ПОНИШТУВА и предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата, С. Г. од Скопје на 28.03.2023 година, поднел Барање за пристап до информации од јавен карактер до Агенцијата за млади и спорт, со кое побарал по е-маил или по пошта да му се достави препис од следната информација:

„1. Целокупната документација во врска со сите преземени постапки, мерки и дејствија во врска со иницијативата за утврдување на дисциплински престап против инспектор за спорт В. Е. со број на лиценца А270440001 издадена на 15.04.2022 година, поведена од Инспекциски совет на РСМ со архивски број: со арх. бр.16-289/2 од 09.03.2023 година.

2. Тест на штетност изготвен од Агенција за млади и спорт кој е констатиран во известување бр.11-662/2 од 16.03.2023 година од Агенција за млади и спорт, кое било доставено до Агенција за заштита на правото на слободен пристап до информациите.

3. Тест на штетност констатиран во Решение 11-368/2 од 03.03.2023 година од Агенција за млади и спорт.

4. Известување бр.11-662/2 од 16.03.2023 година од Агенција за млади и спорт, кое било доставено до Агенција за заштита на правото на слободен пристап до информациите од јавен карактер а во врска со барање за пристап до информации од јавен карактер од Страшо Глигоров поднесено на 11.01.2023 година до Агенција за млади и спорт.

5. Известување бр.11-669/2 од 16.03.2023 година од Агенција за млади и спорт, кое било доставено до Агенција за заштита на правото на слободен пристап до информациите од јавен карактер а во врска со барање за пристап до информации од јавен карактер од Страшо Глигоров поднесено на 31.01.2023 година до Агенција за млади и спорт.“

Постапувајќи по Барањето на Барателот, Имателот на информации во врска со ова Барање донел Решение со кое се уважува барањето на Барателот бр.11-888/2 од 06.04.2023 година. Во образложението на обжаленото Решение е наведено: “...По основ на точка 1...во тек е водење на дисциплинска постапка која е сеуште во тек, од причина што истата беше одложена поради оправдано одсуство на член, односно негов заменик истовремено...По основ на точка 2 Тестот на штетност е спроведен во Агенцијата за млади и спорт во соработка со овластените адвокати на АМС и овластениот адвокат на БФРСМ, со што е донесена одлука согласно член 6 став 4 од Законот за слободен пристап до информации од јавен карактер, дека бараните информации директно ќе влијаат на судските постапки кои наведени во Одговорот на барањето од страна на Страшо Глигоров.“

Незадоволен од наведеното Решение, Барателот на информации во законски предвидениот рок поднесе Жалба до Агенцијата, заведена во Агенцијата под бр.08-150 на 07.04.2023 година. Во Жалбата е наведено дека: „Во решението ...констатирано е дека по основ на точка 2, тестот на штетност бил спроведен во Агенција за малди и спорт во соработка со овластените адвокати на АМС и овластениот адвокат на БФРСМ со што е донесена одлука согласно член 6 став 4 од Законот .....Агенцијата за млади и спорт, спротивно на позитивните законски прописи иако го уважила барањето за пристап до информации од јавен карактер од С. Г. од Скопје...не ми го достави тестот на штетност констатиран во решение....“

Агенцијата со електронски допис бр.08-150 од 07.03.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации не постапил правилно по Барањето за пристап до информации од јавен карактер со тоа што донел Решение со кое Барањето за пристап до информации од јавен карактер од С. Г. се уважува, додека во образложението на оспореното решение, одбива пристап до бараните информадии, поради што Агенцијата му укажува на Имателот на информации за следното:

Барање за пристап до информации од јавен карактер може да се одбие **само** во согласнот со членот 6 став 1 од Законот за слободен пристап до информации од јавен карактер, односно само во случаите кои се наведени како исклучоци од слободниот пристап, по спроведен **задолжителен Тест на штетност**, регулиран во член 3 точка 6 и член 6 став 3 од Законот за слободен пристап до информации од јавен карактер.

Доколку, евентуално, бараните информации содржат лични податоци кои можат да се прикријат, Имателот на информации постапува согласно член 6 став 4 од Законот за слободен пристап до информации од јавен карактер, каде е утврдено дека: „ако документот или негов дел содржи информации од ставот 1 на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот“. Воедно, потребно е да биде образложен тестот на штетност за тоа дека последиците врз интерсот кој се заштитува се поголеми од јавниот интерес утврден со закон, а не како што е во случајот, ниту се спомнува во образложението на решението.

При повторното постапување по предметот, Имателот на информации е должен одново го разгледа барањето, доколку располага со бараните информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**